bluuebunny/crossref_metadata_2025 huggingface dataset:
Συντηρητική κατάσχεση στα χέρια τρίτου
Authors: Βασιλάκη Βασιλική
Published: September 2021

Στο πρώτο μέρος της παρούσας διατριβής θα επιχειρηθεί μία σύντομη παρουσίαση των τρόπων και των μέσων που διαθέτει η πολιτική δικονομία για την παροχή προσωρινής δικαστικής προστασίας προς διασφάλιση της πλήρους και αποτελεσματικής έννομης προστασίας . Παράλληλα , θα εξετάσουμε διεξοδικά το θεμέλιο λίθο της εκτέλεσης των ασφαλιστικών μέτρων ,δηλαδή τη δικαστική απόφαση των ασφαλιστικών μέτρων , η οποία όταν εκτελεστεί , επιφέρει τα αποτελέσματα της έννομης προστασίας , διατάσσοντας ενέργειες , παραλείψεις ή ανοχή. Τέλος , θα προβούμε σε μία συνοπτική ανάλυση του ασφαλιστικού μέτρου της συντηρητικής κατάσχεσης και σε συσχετισμό του μέτρου αυτού , με τις συγγενείς μορφές που προβλέπονται στον Κώδικα Πολιτικής Δικονομίας.Στο δεύτερο μέρος θα αναλύσουμε διεξοδικά το ασφαλιστικό μέτρο της συντηρητικής κατάσχεσης στα χέρια τρίτου. Θα παρουσιάσουμε τα εννοιολογικά στοιχεία του μέτρου , τις προϋποθέσεις και τη διαδικασία επιβολής του , έτσι όπως αυτά οριοθετούνται στον Κώδικα Πολιτικής Δικονομίας , ενώ τέλος , θα αναφερθούμε και στη δυνατότητα ανάκλησης ή άρσης της κατάσχεσης αυτής εκ μέρους των διαδίκων.Στο τρίτο και τελευταίο μέρος , θα μας απασχολήσουν τρεις ειδικές περιπτώσεις συντηρητικής κατάσχεσης στα χέρια τρίτου και συγκεκριμένα θα παρουσιάσουμε αναλυτικά τη διαδικασία συντηρητικής κατάσχεσης στα χέρια τρίτου για ληξιπρόθεσμα χρέη οφειλετών στο Δημόσιο , τη δέσμευση λογαριασμών οφειλετών -καταθετών στα χέρια της Τράπεζας ως τρίτης για χρέη τους είτε έναντι του Δημοσίου είτε έναντι ιδιωτών και τέλος τη συντηρητική κατάσχεση στα χέρια του Δημοσίου ως τρίτου.
Η επίδραση του μη επεμβατικού μηχανικού αερισμού στην ικανότητα για άσκηση και στην αρχιτεκτονική του ύπνου στη σταθερή χρόνια αποφρακτική πνευμονοπάθεια
Authors: Ζηκύρη Ανδριανή
Published: September 2021

ΕΙΣΑΓΩΓΗ: Ο Μη Επεμβατικός Μηχανικός Αερισμός (ΜηΕΜΑ) χρησιμοποιείται ευρέως στην παρόξυνση της Χρόνιας Αποφρακτικής Πνευμονοπάθειας (ΧΑΠ) με οξεία αναπνευστική ανεπάρκεια τύπου ΙΙ (ΟΑΑΙΙ), αλλά η χρήση του σε ασθενείς με σταθερή ΧΑΠ και Χρόνια Αναπνευστική Ανεπάρκεια τύπου ΙΙ (ΧΑΑΙΙ) είναι ακόμα υπό συζήτηση. ΣΚΟΠΟΣ: Σκοπός της παρούσας μελέτης είναι να εκτιμηθεί: η μεταβολή του BODE index, του αριθμού των παροξύνσεων, του CAT test (COPD assessment test) και των αερίων αίματος στους ασθενείς με σταθερή ΧΑΠ που παρουσιάζουν ΧΑΑΙΙ που επί ένα έτος αντιμετωπίσθηκαν με ΜηΕΜΑ κατ’ οίκον. Επιπλέον στόχος είναι να εκτιμηθεί η επίδραση του ΜηΕΜΑ στην αρχιτεκτονική του ύπνου. ΥΛΙΚΟ ΚΑΙ ΜΕΘΟΔΟΣ: Στην παρούσα μελέτη έλαβαν μέρος 57 ασθενείς μέσης ηλικίας 68,8 ± 8, πάσχοντες από ΧΑΠ και ΧΑΑΙΙ σε σταθερή κατάσταση. Ήταν σε αγωγή με βρογχοδιασταλτικά και εισπνεόμενα κορτικοστεροειδή σύμφωνα με το στάδιο της νόσου τους και κατ’ οίκον οξυγονοθεραπεία. Οι ασθενείς υπεβλήθησαν σε πολυκαταγραφική μελέτη ύπνου προκειμένου να εξαιρεθούν οι ασθενείς με σύνδρομο αλληλοεπικάλυψης ΧΑΠ - Συνδρόμου Αποφρακτικών Απνοιών Ύπνου (ΣΑΑΥ). ΑΠΟΤΕΛΕΣΜΑΤΑ: Υπήρξαν σημαντικές βελτιώσεις των PO2, PCO2, FVC, MRC, CATest και του αριθμού των παροξύνσεων. Ο βαθμός βελτίωσης του CATest ήταν μεγαλύτερος στις περιπτώσεις με υψηλότερη τιμή της PCO2 κατά την είσοδο στη μελέτη (p=0.039). Σημαντική βελτίωση του BODE Index (p=0.039) διαπιστώθηκε στους ασθενείς άνω των 70 ετών. Οι υψηλότερες τιμές του PCO2 στην πρώτη επίσκεψη συνδέονται με σημαντικότερη βελτίωση του αριθμού των παροξύνσεων τους πρώτους έξι μήνες και του CATest καθ’ όλο το χρονικό διάστημα παρακολούθησης των ασθενών. ΣΥΜΠΕΡΑΣΜΑ: Ο ΜηΕΜΑ μειώνει τις παροξύνσεις, βελτιώνει τις τιμές των αερίων αίματος, τη δύσπνοια και την αντίληψη των ασθενών για την πορεία της νόσου τους. Ίσως η πρώιμη χρήση του να είναι σε θέση να επιβραδύνει την προοδευτική εξέλιξη της ΧΑΠ.
Δημοκρατία και εργασία
Authors: Κόνιαρης Βασίλειος
Published: September 2021

Η παρούσα διατριβή εξετάζει τη σύνδεση μεταξύ της δημοκρατίας και της εργασίας όπως αυτή έχει διαμορφωθεί στον ευρωπαϊκό χώρο μετά τη Βιομηχανική Επανάσταση. Σε αυτό το πλαίσιο γίνεται μία εκτενής αναφορά στην εξέλιξη του ίδιου του ζητήματος της εργασίας, των οικονομικών συναλλαγών και της παγκοσμιοποίησης αλλά και των μεταβλητών που συνδέονται άμεσα με τη δημοκρατία. Αυτές οι μεταβλητές είναι η συμμετοχή του ατόμου στις όποιες μορφές δημοκρατικής οργάνωσης τόσο στην εργασία όσο και στην κοινωνία, η ενημέρωση και διαβούλευση ως μία μέθοδο συνεχούς δημοκρατικής εκπαίδευσης του ατόμου και η ιδιοκτησία ως σύνδεση του ατόμου με την ελευθερία. Παρατηρείται ότι στην αποκαλούμενη 3η Βιομηχανική Επανάσταση, οι προαναφερθείσες μεταβλητές έχουν υποστεί σημαντικές μεταλλάξεις, οι οποίες επηρεάζουν με τη σειρά τους τόσο την αντίληψη όσο και τη σύνδεση με τη δημοκρατία μέσα στο χώρο της εργασίας. Παράλληλα, ο ευρωπαϊκός χώρος έχει μετεξελιχτεί σε μία διακυβερνητική συνεργασία με στοιχεία ομοσπονδίας, όπου υπάρχει ελεύθερη διακίνηση κεφαλαίων, υπηρεσιών και ατόμων με διαφορετικά συστήματα εργασιακών σχέσεων. Για αυτό το λόγο, επιλέγεται να εξεταστεί το υπόδειγμα των Ευρωπαϊκών Συμβουλίων Εργαζομένων σύμφωνα με την Αναθεωρητική Οδηγία 38/2009/ΕΚ και ο τρόπος με τον οποίο τέτοιου είδους δικτυακές οργανώσεις με πρωτοβουλία των συνδικαλιστικών οργανώσεων μπορούν να ανταποκριθούν στις αλλαγές οι οποίες έχουν υπάρξει στις τρεις μεταβλητές της σύνδεσης της δημοκρατίας με την εργασία.
Ανάπτυξη μεθόδων προσδιορισμού υπολειμμάτων φυτοπροστατευτικών προϊόντων και άλλων ρύπων σε νερά και τρόφιμα με τεχνικές αέριας και υγρής χρωματογραφίας σε συνδυασμό με φασματομετρία μάζας
Authors: Χαραλάμπους Αγγελική
Published: September 2021

Μια νέα πολυπολειμματική μέθοδος για τον προσδιορισμό 200 περίπου φ.π και προϊόντων διάσπασης αναπτύχθηκε και επικυρώθηκε. Η μέθοδος περιλαμβάνει εκχύλιση στερεάς φάσης σε φυσίγγιο Oasis HLB και προσδιορισμό σε συστήματα LC-MS/MS και GC-MS/MS. Η μέθοδος επικυρώθηκε σε διαφορετικά επίπεδα συγκεντρώσεων και αξιολογήθηκε για παραμέτρους όπως η ορθότητα, η πιστότητα, η γραμμικότητα και το όριο ποσοτικοποίησης. Η μέθοδος αξιολογήθηκε επίσης και με συμμετοχή σε διεργαστηριακή δοκιμή ικανότητας όπου για όλες τις ουσίες οι τιμές z-score ήταν < |1,4|. Τέλος η αναπτυχθείσα μέθοδος χρησιμοποιήθηκε και για την ανάλυση 73 δειγμάτων από γεωτρήσεις, που χρησιμοποιούντο για αρδευτικούς σκοπούς. 11 δείγματα βρέθηκαν θετικά, με το ethalfluralin, να είναι το συχνότερο εύρημα.Μια τριετής μελέτη για τη χωροχρονική μεταβολή των υπολειμμάτων φ.π. στη λεκάνη απορροής του Βοιωτικού Κηφισού πριν και μετά την εφαρμογή ενός προγράμματος χαμηλών εισροών έλαβε χώρα μεταξύ Μαΐου 2009 και Νοεμβρίου 2011. Αναλύθηκαν 253 δείγματα από 34 σημεία δειγματοληψίας. 70% των δειγμάτων βρέθηκαν θετικά, ενώ όπως φάνηκε η εφαρμογή του συστήματος χαμηλών εισροών είχε θετικές επιδράσεις μιας και παρατηρήθηκαν μειώσεις στις συγκεντρώσεις που καταγράφηκαν.Μια νέα μέθοδος για τον ταυτόχρονο προσδιορισμό PAHs και NDL-PCBs σε ψάρια, αναπτύχθηκε και επικυρώθηκε. Η μέθοδος περιλαμβάνει εκχύλιση με CH2Cl2 και καθαρισμό δείγματος με εκχύλιση στερεάς φάσης σε φυσίγγια Isolute SI και ακολουθεί προσδιορισμός σε σύστημα GC-MS. Σε κανένα από τα αναλυθέντα δείγματα δεν βρέθηκαν PCBs σε συγκεντρώσεις άνω του ορίου ανίχνευσης. Επίσης σε κανένα δείγμα, νωπό ή καπνιστό δεν βρέθηκε benzo[a]pyrene, ενώ σε καμιά περίπτωση δεν υπήρξε υπέρβαση των νομοθετικών ορίων. Διαφορετικές τεχνικές συλλογής δεδομένων (FSC, SIM, MRM) και ιονισμού (E.I, NCI) συγκρίθηκαν σε σύστημα αεριοχρωματογραφίας σε συνδυασμό με φασματομετρία μαζών, για τον προσδιορισμό φ.π. διαφόρων χημικών ομάδων. Έγινε εκτίμηση της γραμμικότητας απόκρισης του ανιχνευτή και της ευαισθησίας, με την έγχυση μιας σειράς διαλυμάτων διαφορετικής συγκέντρωσης τόσο σε διαλύτη όσο και σε εκχύλισμα τομάτας. Υπό συνθήκες NCI πιο ευαίσθητη είναι η τεχνική FSC τόσο σε διαλύτη, όσο και σε εκχύλισμα τομάτας. Αντιθέτως στην περίπτωση καταγραφής δεδομένων με MRM ένα σημαντικό ποσοστό αναλυτών (52% σε διαλύτη και 47% σε υπόστρωμα) παρουσίασαν υψηλότερη ευαισθησία με ιονισμό ΕΙ. Η γραμμικότητα απόκρισης του συστήματος ευνοείται με την παρουσία υποστρώματος στην περίπτωση προσδιορισμού με ΝCI-MS/MS, ενώ αντίθετα δεν ευνοείται στις περιπτώσεις EI-FSC και EI-SIM.
Το καλό και το κακό στον κόσμο των βιντεοπαιχνιδιών
Authors: Ξυδάκης Ιωάννης
Published: September 2021

Το θέμα της εργασίας «Το Καλό και το Κακό στον Κόσμο των Βιντεοπαιχνιδιών», ανήκει στη Νέα Θρησκευτικότητα, και συγκεκριμένα στη Διάχυτη, που αποτελεί μέρος της, ιδιαίτερα στη Νεομυθολογία, που αποτελεί μέρος της διάχυτης Νέας Θρησκευτικότητας. Διάχυτη Νέα Θρησκευτικότητα είναι η μη οργανωμένη σε κινήματα, ομάδες, οργανισμούς κ.λπ., αλλά εκείνη που αποτελείται από ελεύθερα κινούμενες ιδέες και πρακτικές, που εκφράζονται σε διάφορα μέσα, στον τύπο, στην τηλεόραση, στον κινηματογράφο, στα κόμιξ, στα τραγούδια, στην τέχνη κ.ο.κ. Η παρούσα εργασία καθρεπτίζει τον τρόπο με τον οποίο η Νεομυθολογία, αντιλαμβάνεται το καλό και το κακό. Στα βιντεοπαιχνίδια καλό και κακό είναι έννοιες που δεν αλληλοαποκλείονται, αλλά αντίθετα συνδυάζονται με διάφορους τρόπους. Αυτοί οι τρόποι, όπως επαναλαμβάνονται σε κάθε βιντεοπαιχνίδι, σχηματίζουν συγκεκριμένα μοτίβα. Τέτοια μοτίβα χαρακτηριστικά είναι: α. Η ανυποχώρητη ηθική του ήρωα και του αντίμαχου, αλλά και β. Η δικαιολόγηση της κακότητας και των δύο, γ. Η εχθρική γλυκύτητα των επιπέδων των βιντεοπαιχνιδιών, δ. Ο αλλόμορφος καλός και κακός, ε. Η εταιρεία που λειτουργεί και εμφανίζεται ως θρησκεία, στ. Η συνταύτιση μαγείας και τεχνολογίας, ζ. Η διαφοροποίηση του προσωπικού θεού από την αφηρημένη θεότητα· η αφηρημένη θεότητα, δηλαδή εκείνη που δεν επεμβαίνει στον εικονικό κόσμο, είναι καλή, ενώ ο εικονικός χαρακτήρας που φέρει τα γνωρίσματα ενός προσωπικού θεού, δηλαδή τιμωρεί και αμείβει, είναι επιρρεπής στο κακό, κ.α. Άλλα πρωτότυπα σημεία της εργασίας είναι ο εντοπισμός και στα βιντεοπαιχνίδια ιδεών που υπάρχουν στη Νέα Θρησκευτικότητα, όπως ο Θεός ως αντικείμενο, η εγκοσμιότητα του θεϊκού, η επιστημονικοποίηση της μαγείας και γενικότερα του μεταφυσικού. Η εργασία «Το Καλό και το Κακό στον Κόσμο των Βιντεοπαιχνιδιών», σε κάθε περίπτωση αποδεικνύει ότι στα βιντεοπαιχνίδια γίνεται εκτεταμένη χρήση παραδοσιακών μυθικών μοτίβων, βέβαια μεταλλαγμένων, και με πάντως με μία νέα μορφή. Αυτό φανερώνει ότι ο μύθος όχι απλώς επιβιώνει αλλά αποτελεί και στην εποχή μας τεράστιο μέρος της πολιτισμικής και συνεπώς και της θρησκευτικής ζωής.
Η εκκλησιαστική, εκπαιδευτική, πνευματική και κοινωνική ζωή των προσφυγικών εγκαταστάσεων στην πόλη και την επαρχία Γιαννιτσών
Authors: Κενανίδης Λάζαρος
Published: September 2021

Η πόλη των Γιαννιτσών και η επαρχία της δέχθηκαν πλήθος προσφύγων. Οι διωγμοί, οι καταπιέσεις και οι τραγικές συνθήκες που διαμορφώθηκαν από τους Τούρκους κατακτητές, αλλά και από τους Βούλγαρους, είχαν ως συνέπεια τους μαζικούς εξισλαμισμούς, την εξόντωση εκατοντάδων Ελλήνων και την οικονομική και κοινωνική εξαθλίωσή τους. Όσοι επέζησαν , εκτοπίστηκαν και κατέφυγαν πρόσφυγες στην ελεύθερη και καθημαγμένη Ελλάδα. Τα τραγικά γεγονότα που συνέβησαν μετά τους διωγμούς του 1906, των Βαλκανικών πολέμων του 1912-13,του Πρώτου Παγκόσμιου Πόλεμου 1914-18 και της Μικρασιατικής Καταστροφής του 1922 διαμόρφωσαν νέα δεδομένα, Η συγκεκριμένη διδακτορική πραγματεύεται την εκκλησιαστική, εκπαιδευτική, πνευματική και κοινωνική ζωή των προσφύγων στην πόλη και την επαρχία Γιαννιτσών.Η Διατριβή δομείται ως εξής;α. Στο πρώτο μέρος περιγράφονται οι ιδιαίτερες πατρίδες των προσφύγων στην Ανατολική Ρωμυλία,την Ανατολική Θράκη, τον Πόντο , την Καππαδοκία κ.ά.β, Στο δεύτερο μέρος οι εκκλησιαστικές, εκπαιδευτικές, πνευματικές και κοινωνικές συνθήκες κάτω από τις οποίες έζησαν οι Έλληνες σε αυτές τις περιοχές.γ. Ακολουθεί η περιγραφή της αναγκαστικής μετακίνησής τους και των διαδρομών που ακολούθησαν από τους τόπους καταγωγής στην ελεύθερη Ελλάδα.Δ. Ακολούθως γίνεται περιγραφή των συνθηκών διαβίωσης, που αντιμετώπισα τόσο με την έλευσή τους στην πόλη και την επαρχία των Γιαννιτσών, όσο και στα πρώτα δύσκολα χρόνια της εγκατάστασής τους στην περιοχή. Έγιναν μεγάλες δημογραφικές, κοινωνικές και οικονομικές μεταβολές που άλλαξαν τα δεδομένα και την εικόνα της ευρύτερης περιοχής.Η όλη εργασία συγκροτήθηκε με βάση την απαραίτητη βιβλιογραφία, την αναζήτηση αρχειακού υλικού σε ιδιώτες, σχολεία, εκκλησίες, πολιτιστικούς και λαογραφικούς συλλόγους και περιέχει προσωπικές συνεντεύξεις από ανθρώπους που βίωσαν δραματικές στιγμές, τόσο στην πατρίδα καταγωγής τους,όσο και στην περιοχή εγκατάστασής τους.Τέλος η εργασία συμπληρώνεται από φωτογραφίες, χάρτες, παραχωρητήρια, ενδεικτικά σχολείων, σχέδια οικισμών κλπ. Το υλικό που χρησιμοποιήθηκε είναι-εν πολλοίς-πρωτογενές και διακρίνεται τόσο για την επιστημονική του διάσταση, όσο και για την πρωτοτυπία του.
Χειρουργική τραχειοβρογχικού δένδρου, συγγενή τραχειοεισοφαγικά συρίγγια στα παιδιά, απώτερα αποτελέσματα
Authors: Αθανασοπούλου Μαρία
Published: September 2021

ΣΚΟΠΟΣ της παρούσας διατριβής ήταν η αξιολόγηση της σε βάθος χρόνου ποιότητας ζωής των παιδιών και νεαρών ενήλικων με ιστορικό χειρουργηθείσας τραχειοοισοφαγικής ατρησίας και η διερεύνηση της πιθανής διαφοροποιούμενης αντίληψης μεταξύ των χειρουργημένων ασθενών και των γονέων τους, ως προς την προσωπική τους άποψη για την ποιότητα ζωής τους μετά την επέμβαση. ΥΛΙΚΟ-ΜΕΘΟΔΟΣ: Η έρευνα πραγματοποιήθηκε σε ένα πληθυσμό ασθενών που χειρουργήθηκαν από το οικείο θεραπευτικό κέντρο από το 1990-2014. Ενα εξειδικευμένο για την νόσο ερωτηματολόγιο δημιουργήθηκε σε δύο εκδοχές, μία για τον ασθενή και μία για τον εκπρόσωπο / κηδεμόνα, βασιζόμενοι στα υπάρχοντα παιδιατρικά για την ποιότητα ζωής ερωτηματολόγια(Health Related Quality Of Life Questionnaires-HRQOL Questionnaires) καθώς και για την Ατρησία Οισοφάγου. Οι απαντήσεις και οι διαφορές μεταξύ των παιδιών των νεαρών ενήλικων και των οικείων τους αναλύθηκαν στατιστικά. ΑΠΟΤΕΛΕΣΜΑΤΑ: Η μελέτη πραγματοποιήθηκε σε μια σειρά 16 από τους 35 ασθενείς οι οποίοι υποβλήθηκαν σε χειρουργική αποκατάσταση της ατρησίας οισοφάγου κατά το προαναφερθέν χρονικό διάστημα. Οι απαντήσεις περιλάμβαναν 8 ασθενείς(8-26 ετών) και 25 οικογενειακά μέλη. Το ερωτηματολόγιο των 86 ερωτήσεων(12 ερωτήσεις για τα χαρακτηριστικά των συμμετεχόντων και 74 ερωτήσεις που αφορούσαν την βιολογικό, κοινωνικό και συναισθηματικό τρίπτυχο της ποιότητας ζωής) απέδωσε 2442 απαντήσεις. ΣΥΜΠΕΡΑΣΜΑΤΑ: Τα αποτελέσματα αναφέρονται σε ένα μικρό δείγμα ασθενών και δεν μπορούν να γενικευτούν. Ωστόσο, έχουν μεγάλη σημασία για το οικείο θεραπευτικό κέντρο το οποίο καλύπτει το σύνολό των περιστατικών της οικείας υγειονομικής περιφέρειας. Επιπρόσθετα η στατιστική συσχέτιση, όπου αυτό ήταν εφικτό, ανέδειξε συγκεκριμένες συμπεριφορές γονέων και ασθενών. Η εφαρμογή τέτοιων ερευνών σε ευρεία κλίμακα και σε βάθος χρόνου για τους ίδιους ασθενείς μπορεί να βελτιώσει την κατανόηση της ποιότητας ζωής στους ασθενείς με ιστορικό ατρησίας οισοφάγου και τους οικείους τους.
Πειραματική απομόνωση και μεταμόσχευση μεσεγχυματικών κυττάρων (mesenchymal stem cells-msc) σε πειραματικό πρότυπο 50-60% ηπατεκτομής σε αρουραίους
Authors: Παπανικολάου Ιωάννης
Published: September 2021

Σκοπός: Η παρούσα πειραματική διδακτορική διατριβή είχε ως στόχο να καταδείξει εάν η μεταμόσχευση μεσεγχυματικών βλαστικών κυττάρων δύναται να ενισχύσει την φυσιολογική αναγέννηση του ήπατος που αναμένεται μετά από μερική ηπατεκτομή, να αποτρέψει την εμφάνιση οξείας ηπατικής ανεπάρκειας η οποία ακολουθεί συχνά ιδίως μετά από μείζονες ηπατεκτομές και να βελτιώσει την ιστοπαθολογική βλάβη. Ο ρόλος των μεσεγχυματικών βλαστικών κυττάρων έχει μελετηθεί σε αρκετές πρόσφατες πειραματικές εργασίες και διαφαίνεται λίαν ελπιδοφόρος. Υλικά και Μέθοδοι: Βλαστικά κύτταρα λιπώδους ιστού, ADSCs (Adipose tissue-derived Mesenchymal Stem Cells - MSCs), απομονώθηκαν, συντηρήθηκαν σε κυτταροκαλλιέργειες και ακολούθως μεταμοσχεύθηκαν είτε ενδοφλέβια στην πυλαία φλέβα είτε απευθείας στο ηπατικό παρέγχυμα (ενδοηπατικά). Ακολούθησε φθορίζoντας in situ υβριδισμός (FISH) με στόχο την ανίχνευση των μεταμοσχευμένων βλαστικών κυττάρων στο ηπατικό παρέγχυμα. Προκειμένου να αξιολογήσουμε το ρόλο των βλαστικών κυττάρων στην ενίσχυση της ηπατικής αναγέννησης μετά από μερική ηπατεκτομή, διενεργήσαμε κλασική παθολογοανατομική μελέτη με χρήση score στον ιστό και ακολούθως, ανοσοϊστοχημεία για τους παράγοντες HGF και HNF4a. Αποτελέσματα: Τα βλαστικά κύτταρα ανιχνεύθηκαν στο ηπατικό παρέγχυμα όλων των πειραματόζωων. Το γεγονός αυτό αποδείχθηκε και με τη FISH, η οποία πιστοποίησε την ενσωμάτωση των βλαστικών κυττάρων στο ηπατικό παρέγχυμα. Τα επίπεδα του HGF ήταν σημαντικά υψηλότερα μεταξύ των μεταμοσχευμένων ομάδων εν συγκρίσει με την ομάδα ελέγχου. Επίσης, η διηπατική χορήγηση είχε υψηλότερα επίπεδα HGF σε σχέση με την ενδοφλέβια, όπως και η χορήγηση 2x106 MSCs σε σχέση με τη χορήγηση 1x106. Τα επίπεδα του παράγοντα ηπατικής διαφοροποίησης HNF4a, αυξήθηκαν σημαντικά μετά την μεταμόσχευση των βλαστικών κυττάρων. Ο HNF-4a μεταβλήθηκε στο χρόνο ενώ ο παράγων HGF, όχι. Η ομάδα διηπατικής χορήγησης παρουσίασε υψηλότερες τιμές HNF-4a, όπως και η χορήγηση 2x106 MSCs. Τα ιστοπαθολογικά αποτελέσματα καταδεικνύουν ότι οι ομάδες των μεταμοσχεύσεων αν και δε διαφοροποιούνται με στατιστική σημαντικότητα μεταξύ τους, εμφανίζουν χαμηλότερα σκορ ιστοπαθολογικής βλάβης σε σχέση με την ομάδα control. Συμπέρασμα: Η πειραματική αυτή μελέτη αποδεικνύει ότι η μεταμόσχευση των βλαστικών κυττάρων λιπώδους ιστού ενισχύει την αναμενόμενη ηπατική αναγέννηση μετά από μερική ηπατεκτομή και δύναται να αποτελέσει ένα ελπιδοφόρο μέσο για την πρόληψη της οξείας ηπατικής ανεπάρκειας και την αντιμετώπιση της νόσου τελικού σταδίου του ήπατος (ESLD – end stage liver disease).
Παρακρινείς δράσεις του περιαγγειακού / επικαρδιακού λιπώδους ιστού στην αθηροσκληρωτική στεφανιαία νόσο
Authors: Δρόσος Ιωάννης
Published: September 2021

Ανακαλύψεις των τελευταίων ετών έχουν επεκτείνει τη γνώση μας πάνω στην παθοφυσιολογία της αθηροκλήρωσης, αναδεικνύοντας ένα τοπικό, παρακρινή ρόλο του περιαγγειακού λιπώδους ιστού στην ανάπτυξη και την εξέλιξη της αθηροσκλήρωσης των στεφανιαίων αγγείων. Η λεπτίνη είναι μια πρωτεΐνη που παράγεται από το λιπώδη ιστό και έχει συσχετιστεί τόσο με τον αυξημένο καρδιαγγειακό κίνδυνο που παρατηρείται στην παχυσαρκία όσο και με πιθανές τοπικές δράσεις στα υποκείμενα του λιπώδους ιστού αγγεία. Σκοπός της μελέτης αυτής ήταν να εξεταστεί ο παρακρινής ρόλος του περιαγγειακού λιπώδους ιστού που περιβάλλει τα στεφανιαία αγγεία στην ανάπτυξη αθηροσκλήρωσης στα αγγεία αυτά σε ασθενείς με στεφανιαία νόσο, σε σύγκριση πάντα με τον περιαγγειακό λιπώδη ιστό που περιβάλλει την έσω μαστική αρτηρία των ασθενών αυτών, ένα αγγείο με εγγενή αντίσταση στην ανάπτυξη αθηροσκλήρωσης. Για το σκοπό αυτό μελετήθηκαν άρρενες ασθενείς που υποβλήθηκαν σε χειρουργική επέμβαση αορτοστεφανιαίας παράκαμψης. Απομονώθηκαν δείγματα καρδιακού περιαγγειακού λιπώδους ιστού (C-PVAT) καθώς και περιαγγειακού λιπώδους ιστού από την έσω μαστική αρτηρία (IMA-PVAT) και μελετήθηκαν ιστολογικά και ανοσοϊστοχημικά, όπως επίσης και με χρήση αλυσιδωτής αντίδρασης πολυμεράσης πραγματικού χρόνου και ELISA. Στον C-PVAT ανευρέθηκε μια υψηλότερη έκφραση λεπτίνης, όπως επίσης εντονότερη αγγείωση, ίνωση και φλεγμονή σε σύγκριση με τον IMA-PVAT. Επιπλέον, ο C-PVAT παρουσίασε έναν υψηλότερο βαθμό υποξίας από τον IMA-PVAT. Η έκφραση των παραγόντων hypoxia-inducible factor 1-alpha (HIF1a) και Fos-related antigen 2 (FOSL2), οι οποίοι προάγουν την έκφραση της λεπτίνης, βρέθηκε επίσης αυξημένη στον C-PVAT. Ακόμη, έκθεση απομονωμένων ανθρώπινων λιποκυττάρων σε συνθήκες χημικής υποξίας οδήγησε σε σημαντική αύξηση του mRNA της λεπτίνης και του παράγοντα FOSL2. Τα αποτελέσματα αυτά υποδηλώνουν πως μια «δυσλειτουργία» του περιαγγειακού λιπώδους ιστού ενδεχομένως συμβάλλει στην ανάπτυξη αθηροσκλήρωσης στα στεφανιαία αγγεία, ενώ, από την άλλη πλευρά, η δράση ενός πιο «υγιούς» περιαγγειακού λιπώδους ιστού πιθανώς συμβάλλει στην παρατηρούμενη αντίσταση της έσω μαστικής αρτηρίας στην ανάπτυξη αθηροσκλήρωσης.
Μαγνητοθερμιδικά υλικά για εφαρμογές ψύξης σε θερμοκρασία περιβάλλοντος
Authors: Τονοζλής Γεώργιος
Published: September 2021

Αντικείμενο της παρούσας διατριβής αποτέλεσε η σύνθεση και η μελέτη των δομικών, μαγνητικών και μαγνητοθερμιδικών ιδιοτήτων μεικτών οξειδίων του μαγγανίου που περιγράφονται με τον γενικό χημικό τύπο (La1-yLny)1-xBaxMnO3±δ όπου Ln: Y, Pr, Nd, Gd ή Dy. Ιδιαίτερη βαρύτητα δόθηκε στην διερεύνηση της εξάρτησης από την θερμοκρασία και το πεδίο των μαγνητοθερμιδικών ιδιοτήτων, καθώς η εργασία αυτή αποσκοπεί να συνεισφέρει στον τομέα της ανάπτυξης υλικών για την χρήση σε εφαρμογές μαγνητικής ψύξης σε θερμοκρασία περιβάλλοντος. Στην πλειοψηφία τους τα υπό μελέτη υλικά που προέκυψαν ήταν μονοφασικά, πολυκρυσταλλικά στερεά, τα οποία θα μπορούσαν να ταξινομηθούν από κρυσταλλογραφικής πλευράς στην οικογένεια των παραμορφωμένων περοβσκιτικών δόμων. Η μερική υποκατάσταση La3+ από Y3+, Gd3+ ή Dy3+ οδηγεί σε αλλαγή της κρυσταλλικής δομής από ρομβοεδρική σε ορθορομβική. Όλα τα δείγματα που παρασκευάστηκαν στο πλαίσιο της παρούσας διατριβής εμφανίζουν φερομαγνητική συμπεριφορά καθώς ψύχονται και οι μεταβάσεις είναι δευτέρας τάξεως. Η μείωση του ποσοστού των ιόντων Ba ή η μερική υποκατάσταση ιόντων La από ιόντα της σειράς των λανθανίδων οδηγεί σε μείωση της θερμοκρασίας Curie. Για τον υπολογισμό της ισοθερμοκρασιακής μεταβολής της μαγνητικής εντροπίας ΔSM υιοθετήθηκαν δυο διαφορετικές προσεγγίσεις, η μια στο πλαίσιο της κλασσικής θερμοδυναμικής θεωρίας των μαγνητικών σωμάτων και η δεύτερη στο πλαίσιο της θεωρίας Landau. Διαπιστώθηκε πως η μείωση στην θερμοκρασία Curie, με εξαίρεση την περίπτωση του δείγματος La0.630Nd0.070Ba0.3MnO3, συνοδεύεται από μείωση στην μέγιστη τιμή της μεταβολής της μαγνητικής εντροπίας. Ταυτόχρονα, παρατηρήθηκε αύξηση στην τιμή του μεγέθους της σχετικής ψυκτικής ισχύος RCP. Για την μελέτη της εξάρτησης από το πεδίο της μεταβολής της μαγνητικής εντροπίας διαπιστώθηκε πως μια απλή σχέση αναλογίας μεταξύ του ΔSMpeak και του (μ0H)2/3, όπως προβλέπει η θεωρία του μέσου μοριακού πεδίου, δεν είναι επαρκής. Μια καλύτερη ερμηνεία των πειραματικών δεδομένων προκύπτει στο πλαίσιο της θεωρίας των κρίσιμων εκθετών. Η τιμή του εκθέτη στη θερμοκρασία Tpeak, όπου εμφανίζεται η μέγιστη μεταβολή της εντροπίας, σε όλες τις περιπτώσεις προέκυψε μεγαλύτερη από τα 2/3 και κυμάνθηκε μεταξύ 0.723 και 0.846.
Ελαστική αλληλεπίδραση ανομοιογενειών με εγκλωβίσματα ιδιοπαραμορφώσεων σε σύνθετα υλικά
Authors: Γκουτή Έλλη
Published: September 2021

Το αντικείμενο της διδακτορικής διατριβής είναι η ανάλυση της ελαστικής αλληλεπίδρασης ανομοιογενειών με εγκλωβίσματα ιδιοπαραμορφώσεων σύνθετων υλικών στα πλαίσια της γραμμικής θεωρίας ελαστικότητας. Η ανάλυση που γίνεται χρησιμοποιείται για την μελέτη της μηχανικής συμπεριφοράς μεταλλικών υλικών που έχουν ενισχυθεί με διεσπαρμένα μικρο- ή νανο-σωματίδια διαφορετικών ελαστικών ιδιοτήτων. Στην ανάλυση, τα σωματίδια και οι περιοχές των μετασχηματισμών φάσης προσομοιώνονται με σχήματα απλής μορφής και οι μετασχηματισμοί φάσης, με ομοιόμορφες ιδιοπαραμορφώσεις. Για τους μετασχηματισμούς φάσης, εξετάζονται δύο διακριτές περιπτώσεις. Στην πρώτη περίπτωση, οι μετασχηματισμοί φάσης λαμβάνουν χώρα σε πεπερασμένες περιοχές του μεταλλικού υλικού, που βρίσκονται στην γειτονιά των σωματιδίων, και στην δεύτερη, σε ένα εξωτερικό στρώμα των σωματιδίων που έχει τοποθετηθεί ως επικάλυψη. Για τις δύο αυτές περιπτώσεις, η ανάλυση της ελαστικής αλληλεπίδρασης περιλαμβάνει τον προσδιορισμό των εσωτερικών τάσεων και της ενέργειας παραμόρφωσης που αναπτύσσονται στο σύνθετο μεταλλικό υλικό, λόγω των μετασχηματισμών φάσης, τοποθετώντας και επιλύοντας τα σχετικά ελαστικά προβλήματα. Επίσης, προσδιορίζεται η ελαστική ενέργεια αλληλεπίδρασης μεταξύ σωματιδίων και μετασχηματισμών φάσης και τα συντηρητικά ολοκληρώματα που συνδέονται με την ποσότητα αυτή ( J-, L- και M-ολοκληρώματα). Τέλος, διερευνήθηκε η επίδραση των ελαστικών ιδιοτήτων του σύνθετου μεταλλικού υλικού πάνω στην ελαστική ενέργεια αλληλεπίδρασης και στα συντηρητικά ολοκληρώματα που αποτελούν μέτρα της ελαστικής αλληλεπίδρασης. Για τις ανάγκες της ανάλυσης, οι έννοιες των συντηρητικών ολοκληρωμάτων επεκτείνονται σε ελαστικά μέσα με συνεχή κατανομή ιδιοπαραμορφώσεων και διερευνάται η φύση των ποσοτήτων αυτών αναφορικά με ιδιομορφίες όγκου ελαστικών μέσων. Όταν οι μετασχηματισμοί φάσης περιβάλλουν τα σωματίδια, χρησιμοποιώντας τα ελαστικά πεδία που εξάγονται για την περίπτωση αυτή, διερευνάται ο μηχανισμός που διέπει την εμφάνιση της επιφανειακής έντασης (surface tension) σε διεπιφάνειες υλικών στην νανο-κλίμακα, καθώς και ένα νέο φαινόμενο μανδύα (cloaking) που εμφανίζεται σε ελλειπτικά σωματίδια με επικάλυψη. Το φαινόμενο αυτό εμφανίζεται σε μια δακτυλιοειδή ελλειπτική ανομοιογένεια με πυρήνα, όταν υφίσταται έναν ομοιόμορφο μετασχηματισμό φάσης, τα σύνορά της είναι ομο-εστιακές ελλείψεις και οι ελαστικές της ιδιότητες είναι αυτές της μήτρας. Τέλος, για τον προσδιορισμό των ελαστικών πεδίων στο σύνθετο μεταλλικό υλικό, αναπτύσσονται ορισμένες νέες τεχνικές επίλυσης διφασικών ελαστικών προβλημάτων με μη τέλειες διεπιφάνειες.
Corporate capital structure
Authors: Σαρρή Σταυρούλα
Published: September 2021

Η πρόσφατη χρηματοπιστωτική κρίση κατέδειξε ότι παρ’ όλο που η εταιρική δομή κεφαλαίου (corporate capital structure) αποτελεί ένα πεδίο που έχει ερευνηθεί αρκετά, εντούτοις υπάρχουν αρκετά ζητήματα στη μελέτη της που χρήζουν περαιτέρω διερεύνησης. Ειδικότερα, τα αλογίστως υψηλά επίπεδα του δείκτη μόχλευσης (leverage ratio) των μεγάλων αμερικανικών επιχειρήσεων κατά την πρόσφατη χρηματοπιστωτική κρίση έστρεψαν ξανά το ενδιαφέρον γύρω από τις θεωρίες της εταιρικής δομής κεφαλαίου και των εμπειρικών τους εφαρμογών. Για το λόγο αυτό, η παρούσα διδακτορική διατριβή μελετά την επίδραση τόσο της εταιρικής διακυβέρνησης όσο και του μάνατζμεντ στην κεφαλαιακή της διάρθρωση. Το ερευνητικό ενδιαφέρον προσανατολίζεται σε αυτούς τους τομείς για δύο λόγους. Πρώτον, το επίπεδο της εταιρικής μόχλευσης διαμορφώνεται από τις αποφάσεις του μάνατζμεντ και δεύτερον, οι λανθασμένες διοικητικές αποφάσεις αποτέλεσαν ένα από τους κύριους παράγοντες πρόκλησης της πρόσφατης χρηματοπιστωτικής κρίσης. Η τρέχουσα διδακτορική διατριβή εστιάζει στους εξής τρεις συντελεστές της εταιρικής διακυβέρνησης και του μάνατζμεντ: τη γενετική ποικιλομορφία του διοικητικού συμβουλίου, τη διαχειριστική ικανότητα κα τις πρακτικές διοίκησης. Η εμπειρική ανάλυση μεταξύ χωρών (cross-country) οδήγησε στην εξαγωγή μερικών ιδιαίτερα ενδιαφέροντων συμπερασμάτων. Πρώτον, η ύπαρξη σημαντικής αρνητικής συσχέτιση μεταξύ της γενετικής ποικιλομορφίας του διοικητικού συμβουλίου και του εταιρικού επιπέδου μόχλευσης, υποδηλώνει τη μείωση του εταιρικού χρέους όταν υπάρχει ποικιλομορφία (βάσει γένους) εντός του διοικητικού συμβουλίου παρ’ όλου που η αυξανόμενη ποικιλομορφία οδηγεί σε περισσότερες συγκρούσεις (Frijns et al., 2016). Δεύτερον, η διαχειριστική ικανότητα, όπως μετράτε από τους Demerjian et al. (2012), έχει θετική επίδραση στην εταιρική μόχλευση, τόσο σε περιόδους κανονικής οικονομικής δραστηριότητας, όσο και σε περιόδους κρίσης. Η θετική αυτή επίδραση πιθανόν καταδεικνύει ότι οι ικανότεροι μάνατζερ προτιμούν τη χρηματοδότηση των εταιριών τους μέσω χρέους, γεγονός που έρχεται σε αντίθεση με προγενέστερες μελέτες που υποστηρίζουν ότι οι μάνατζερ αντιτίθεται στο χρέος προκειμένου να μεγιστοποιήσουν τη θητεία τους στην εταιρία (Bertrand & Schoar, 2003; Berger et al., 1997). Τρίτον, οι καλές πρακτικές διοίκησης, όπως ορίζονται από το έργο World Management Survey, επηρεάζουν θετικά την εταιρική μόχλευση. Η επίδραση αυτή μπορεί να αποδοθεί στη θετική επίδραση που έχουν οι καλές πρακτικές διοίκησης στην εταιρική αποδοτικότητα, στην καινοτομία αλλά και την παραγωγικότητα των εργαζομένων (Bloom & Van Reenen, 2007; Bloom et al., 2013).Γενικότερα, η παρούσα διατριβή συνεισφέρει στη διεθνή βιβλιογραφία συσχετίζοντας τη δομή κεφαλαίου με τη σχετική βιβλιογραφία της εταιρικής διακυβέρνησης, και παρέχοντας νέες πληροφορίες που επεκτείνουν την κατανόησης μας για το «παζλ» της κεφαλαιακής δομής (“capital structure puzzle”).
Επιταχυνόμενος υποκερματισμός δόσης στον καρκίνο του πνεύμονα σταδίου IIIβ-IV
Authors: Πατρίκη Ευρυδίκη
Published: September 2021

Σκοπός της παρούσης διατριβής, ήταν να αξιολογηθεί η κλινική επίπτωση ενός επιταχυνόμενου σχήματος υποκερματισμού δόσης, σε επιλεγμένους ασθενείς με τοπικά προχωρημένο μη μικροκυτταρικό καρκίνο του πνεύμονα (NSCLC), σταδίου IIIβ- IV. Κατά το χρονικό διάστημα, Φεβρουάριο 2005 έως και Δεκέμβριο 2005, 29 ασθενείς σταδίου IIIβ- IV μη μικροκυτταρίκου καρκίνου του πνεύμονα, που δεν μπορούσαν να λάβουν χημειοθεραπεία εξαιτίας συν-νοσηρότητας (νεφρική ανεπάρκεια, καρδιακή ανεπάρκεια κ.α.) ή ασθενείς με μη ανταπόκριση στην χημειοθεραπεία (βάση των ακτινολογικών κριτήριων RECIST ή την ανακούφιση των συμπτωμάτων), με χαμηλό PS και μη μεταστατική νόσο, υποβλήθηκαν σε 3D-CRT κατόπιν εικονικής εξομοίωσης, σε δύο διαφορετικά σχήματα κλασματοποίησης. Δεκατρείς ασθενείς έλαβαν ΑΚΘ 23Gy σε δυο κλάσματα των 8.5Gy και ένα κλάσμα των 6 Gy, μια φορά την εβδομάδα (ομάδα Α) και 16 ασθενείς έλαβαν 39Gy σε 13 κλάσματα των 3Gy, 5 φορές την εβδομάδα (ομάδα Β). Μετά τα ενθαρρυντικά αποτελέσματα και την ανασκόπηση της βιβλιογραφίας προχωρήσαμε στην δεύτερη φάση, με κλιμάκωση δόσης, όπου οι ασθενείς στην φάση αυτή, ήταν με προχωρημένο NSCLC, που δεν ήταν επιλέξιμοι για χειρουργική επέμβαση ή συμβατική Ακτινοθεραπεία, στα Πανεπιστημιακά Νοσοκομεία "Αττικόν" και "Αρεταίειον". Η μελέτη εγκρίθηκε και από τα δύο πανεπιστημιακά νοσοκομεία. Μεταξύ του 2007 και του 2012, οι ασθενείς που μελετήθηκαν ήταν 40, με ιστολογικά επιβεβαιωμένο NSCLC όπου έλαβαν Ακτινοθεραπεία χρησιμοποιώντας υποκερματισμό δόσης 3x 8,5 Gy, μία φορά την εβδομάδα. Η μέση ηλικία τους ήταν 73,5 έτη (εύρος 71-85). Είκοσι τέσσερις ασθενείς ήταν άνδρες και 16 γυναίκες. Η ελεύθερη νόσου επιβίωση (RFS) ήταν 12 μήνες, ενώ η συνολική επιβίωση OS ήταν 17 μήνες. Η ανακούφιση των συμπτωμάτων ήταν μέχρι 20% για τον βήχα, 52,5% για την αιμόπτυση, 40% για τον θωρακικό πόνο και 17,5% για τη δύσπνοια. Η οξεία ακτινική πνευμονίτιδα καταγράφηκε ως 6/40 (15%) βαθμού 1, 26/40 (65%) βαθμού 2 και 8/40 (20%) βαθμού 3. Επιπροσθέτως, οξεία οισοφαγική τοξικότητα βαθμού 1 και 2 καταγράφηκε σε ασθενείς 10/40 (25%) και 30/40 (75%), αντίστοιχα. Η οξεία ακτινική δερματίτιδα με ερύθημα βαθμού 2 καταγράφηκε μόνο σε 2/40 (5%) ασθενείς, ενώ οι περισσότεροι ασθενείς εμφάνισαν βαθμού 1 ακτινική δερματίτιδα. Απώτερη ακτινική πνευμονίτιδα βαθμού 3 καταγράφηκε σε 8/40 ασθενείς. Αυτή η μελέτη έδειξε, ότι το προτεινόμενο σχήμα υποκερματισμού δόσης 3 x 8,5 Gy, μία φορά την εβδομάδα, σε επιλεγμένους ασθενείς έχει ένα μέτριο βαθμό τοξικότητας στον πνεύμονα, επιφέρει ανακούφιση των συμπτωμάτων, μια αποδεκτή ελεύθερη νόσου επιβίωση (RFS) και συνολική επιβίωση (OS). Λαμβάνοντας υπόψη, τόσο την αποτελεσματικότητα του, όσο και το μειωμένο κόστος του, το προτεινόμενο σχήμα είναι μια καλή και αποδεκτή εναλλακτική λύση για ασθενείς με τοπικά προχωρημένο μη μικροκυτταρικό καρκίνο του πνεύμονα (NSCLC) σταδίου IIIβ- IV με ανεγχείρητη νόσος, με χαμηλή φυσική κατάσταση και ηλικίας > 70 ετών.
A cognitive linguistics approach to english phrasal verbs
Authors: Τσαρούχα Ευθυμία
Published: September 2021

Η διδακτορική διατριβή εφαρμόζει μια γνωστική προσέγγιση στη γραμματική κατηγορία των περιφραστικών ρημάτων της Αγγλικής. Η κύρια ερευνητική περιοχή αφορά την ανάδυση των κυριολεκτικών και μη κυριολεκτικών τους σημασίων. H διατριβή συνδυάζει μια πληθώρα γνωσιακών εργαλείων από μια ποικιλία θεωρητικών πεδίων με σκοπό την κατασκευή ενός γνωσιακού μοντέλου σύμφωνα με το οποίο οι σημασίες των περιφραστικών ρημάτων της Αγγλικής μπορούν να εννοιοποιηθούν και να ερμηνευθούν. Επίσης, η διατριβή περιλαμβάνει ένα πειραματικό μέρος το οποίο στοχεύει στο να εξετάσει πώς οι αλλοδαποί σπουδαστές της Αγγλικής ερμηνεύουν αυτή τη σύνθετη γραμματική κατηγορία.
Διερεύνηση της επίδρασης δεικτών της νόσοου Alzheimer ή της άνοιας αγγειακού τύπου στην εμφάνιση του χρόνιου γλαυκώματος
Authors: Τσίλης Αλέξανδρος
Published: September 2021

Σκοπός: Το χρόνιο γλαύκωμα και η νόσος Alzheimer είναι δύο νευροεκφυλιστικές νόσοι που εμφανίζονται σε μεγάλες ηλικίες. Μελέτες έχουν δείξει πως ορισμένοι βιολογικοί δείκτες σχετίζονται σημαντικά και με τις δύο νόσους. Άλλες μελέτες έχουν διερευνήσει τη μεταξύ τους συσχέτιση, αλλά τα αποτελέσματά τους ήταν διφορούμενα. Για το σκοπό αυτό πραγματοποιήσαμε συστηματική ανασκόπηση και μετα-ανάλυση της βιβλιογραφίας. Επίσης διενεργήσαμε και κλινική μελέτη ασθενών-μαρτύρων.Υλικό & Μέθοδος: Αναζητήσαμε συστηματικά τη βιβλιογραφία στο PubMed από το 1964 έως και το Σεπτέμβριο του 2013 και προέκυψαν 239 αποτελέσματα. Μετά την ανάγνωση των περιλήψεων και των πλήρων κειμένων αφαιρέθηκαν 229 μελέτες. Η στατιστική σύνθεση των αποτελεσμάτων πραγματοποιήθηκε με τη μέθοδο των σταθερών επιδράσεων. Σχετικά με την κλινική μελέτη εξετάστηκαν συνολικά 225 άτομα {Μέσος όρος ηλικίας: 74.1 ± 6.8 (SD)}. Η συσχέτιση του χρόνιου γλαυκώματος με την άνοια (νόσος Alzheimer και αγγειακή άνοια) εκτιμήθηκε με το Fisher’s exact test, ενώ η συσχέτιση των ποσοτικών κλινικών δεικτών του γλαυκώματος (ΕΟΠ και C/D ratio) με την άνοια μελετήθηκε με τη μέθοδο της λογιστικής παλινδρόμησης.Αποτελέσματα: Επιλέξαμε δέκα άρθρα εκ των οποίων έξι διενεργήθηκαν στην Ευρώπη, δύο στις ΗΠΑ και δύο στην Ασία. Πέντε ήταν μελέτες ασθενών-μαρτύρων, τρεις ήταν μελέτες κοόρτη και δύο ήταν μελέτες με χρήση πολλαπλών αρχείων αναφοράς ασθενειών. Ο αριθμός των ασθενών με γλαύκωμα στις μελέτες αυτές κυμαινόταν από 21 έως 63.325. Οι δύο μεγάλες μελέτες παρατήρησαν ότι οι ασθενείς με γλαύκωμα είχαν μειωμένη επίπτωση της νόσου Alzheimer. Οι υπόλοιπες μελέτες κατά κανόνα ήταν μικρές και παρατήρησαν θετικές συσχετίσεις μεταξύ των δύο νόσων. Μία μελέτη επιπλέον αφαιρέθηκε. Η στατιστική σύνθεση των αποτελεσμάτων έδειξε ένα συνολικό λόγο αναλογιών 0.92% με 95% διαστήματα εμπιστοσύνης από 0.89 έως 0.94. Τα αποτελέσματα των μελετών ήταν εξαιρετικά ετερογενή (I2 = 89%, P < 0.001). Σχετικά με την κλινική μελέτη ασθενών-μαρτύρων, από την εξέταση των 225 ατόμων, 55 άτομα βρέθηκαν με άνοια (με νόσο Alzheimer: 40 και με αγγειακού τύπου άνοια: 15) εκ των οποίων 2 άτομα διαγνώστηκαν με χρόνιο γλαύκωμα (3.64%) και 170 άτομα χωρίς άνοια εκ των οποίων 11 άτομα διαγνώστηκαν επίσης με χρόνιο γλαύκωμα (6.47%). Η σχέση του χρόνιου γλαυκώματος με την άνοια αποδείχθηκε στατιστικά μη σημαντική (p = 0.74), όπως επίσης και η σχέση της ΕΟΠ και του C/D ratio με την άνοια (p = 0.06).Συμπεράσματα: Η βιβλιογραφία για τη συσχέτιση του χρόνιου γλαυκώματος με τη νόσο Alzheimer είναι ετερογενής και οι περισσότερες μελέτες είναι μικρές και ελλιπώς σχεδιασμένες. Η στατιστική σύνθεση των αποτελεσμάτων έδειξε ότι οι ασθενείς με γλαύκωμα είχαν μειωμένη επίπτωση της νόσου Alzheimer, αλλά το αποτέλεσμα αυτό βασίστηκε ουσιαστικά μόνο στη μεγαλύτερη μελέτη του δείγματος. Όσον αφορά την κλινική μελέτη ασθενών-μαρτύρων δεν ανέδειξε κάποια σημαντική σχέση του γλαυκώματος και των δεικτών αυτού με την άνοια. Η διενέργεια μεγάλων και προοπτικών μελετών στο μέλλον κρίνεται απαραίτητη.
Διερεύνηση στρατηγικών χρήσης λεξικού μαθητών Δημοτικού και Γυμνασίου
Authors: Χατζηπαπά Ελισάβετ-Ελένη
Published: September 2021

«Τὸ πρῶτο βιβλίον ἑκάστου ἔθνους εἶναι τῆς γλώσσης του τὸ Λεξικόν, ἤγουν ἡ συνάθροισις καὶ ἔρευνα τῶν συμβόλων μὲ τὰ ὁποία ἐκφράζει τὰς ἰδέας του». Με αυτά τα λόγια, ο Κοραής αποδίδει την εικόνα του λεξικού μέσα από τα μάτια ενός λεξικογράφου. Μιας εικόνας που προσδίδει στο λεξικό μια πολυεπίπεδη διάσταση, κοινωνικής και εκπαιδευτικής προσέγγισης. Ποια είναι όμως η σχέση μεταξύ της προσδοκώμενης χρήσης του λεξικού και της πραγματικής χρήσης του; Τι συμβαίνει όταν ο χρήστης επιλέγει να χρησιμοποιήσει το λεξικό; Πότε και πώς το χρησιμοποιεί; Είναι αποτελεσματικός κατά την αναζήτηση στο λεξικό; Μια σειρά ερωτημάτων που έχουν προκύψει ανά τα χρόνια μελέτης, που όμως ένα μεγάλο μέρος τους μένει αναπάντητο. Η χρήση του λεξικού εξετάζεται μέσα από το πρίσμα των Στρατηγικών Εκμάθησης της γλώσσας, μιας προσέγγισης που αποσκοπεί στην αυτενέργεια του μαθητή κατά τη διαδικασία της μάθησης, θέτοντας τον ίδιο τον μαθητή ως τον βασικό διαχειριστή της μάθησής του. Η χρήση του λεξικού θεωρείται ως μία στρατηγική εκμάθησης της γλώσσας και συμβάλλει στην κατανόηση και παραγωγή του γραπτού λόγου αλλά και στην εκμάθηση του λεξιλογίου. Ταυτόχρονα, η αποτελεσματική αναζήτηση λέξεων στο λεξικό εξαρτάται από τις στρατηγικές χρήσης λεξικού που επιλέγει να χρησιμοποιήσει σε οποιαδήποτε πορεία μάθησης ο χρήστης. Οι στρατηγικές χρήσης λεξικού είναι το επίκεντρο της παρούσας μελέτης, η οποία επιχειρεί να διερευνήσει ποιες στρατηγικές προτιμούν οι μαθητές φυσικοί ομιλητές των τριών τελευταίων τάξεων του Δημοτικού σχολείου και των τριών τάξεων του Γυμνασίου κατά την αναζήτηση λέξεων στο λεξικό. Το εργαλείο που χρησιμοποιήθηκε για τη συλλογή των δεδομένων είναι το S.I.D.U., ένα ερωτηματολόγιο αυτοαναφοράς, που συμπληρώθηκε από 745 μαθητές. Στόχος της έρευνας είναι να προσδιορίσει το γενικό προφίλ των μαθητών και να αποτυπώσει το γενικό πλαίσιο της χρήσης του λεξικού στο ελληνικό σχολείο. Τα αποτελέσματα της έρευνας έδειξαν ότι οι μαθητές χρησιμοποιούν το λεξικό περιορισμένα. Οι στρατηγικές χρήσης του λεξικού που χρησιμοποιούν περισσότερο είναι οι στρατηγικές αναζήτησης, ακολουθούν οι στρατηγικές επιλογής, ενώ χρησιμοποιούν λιγότερο τις στρατηγικές εξοικείωσης με τις περιστάσεις χρήσης του λεξικού και τις στρατηγικές λημματοποίησης. Οι παράμετροι που μελετήθηκαν κατά την υιοθέτηση των στρατηγικών χρήσης του λεξικού είναι το φύλο και η ηλικία/τάξη, οι οποίες φαίνεται να επιδρούν στη χρήση των στρατηγικών. Παρατηρήθηκε ότι η χρήση του λεξικού ακολουθεί μια καθοδική πορεία, αντιστρόφως ανάλογη με την ηλικία/τάξη που εστιάζεται κυρίως στα αγόρια. Συγκεκριμένα, η επίδραση και των δυο αυτών παραμέτρων είναι ξεκάθαρη στη Γ΄ Γυμνασίου, όπου τα αγόρια χρησιμοποιούν τις στρατηγικές χρήσης λεξικού αισθητά λιγότερο σε σύγκριση με τα κορίτσια.Η συγκεκριμένη μελέτη μπορεί να συμβάλει στην πραγματοποίηση περαιτέρω ερευνών σχετικά με τη χρήση του λεξικού σε συγκεκριμένες πορείες μάθησης και την ένταξή του στην εκπαιδευτική διαδικασία.
Η εικόνα του συγγραφέα σε δημοφιλείς κινηματογραφικές ταινίες (2000-2009)
Authors: Γιαννάκη Αλίκη
Published: September 2021

Στην παρούσα διατριβή διερευνούμε την εικόνα του συγγραφέα ως φανταστικού ήρωα σε δημοφιλείς κινηματογραφικές ταινίες που προβλήθηκαν στις αίθουσες σε όλο τον κόσμο την πρώτη δεκαετία του 2000 και τα σημεία ταύτισης με την εικόνα των συγγραφέων στην πραγματικότητα. Ξεκινάμε με μια σύντομη εισαγωγή, σχετική με την ιδιότητα του συγγραφέα, τοποθετημένη σε ιστορικό πλαίσιο, και με τους λογοτέχνες που επιλέχτηκαν ως συγκριτικό σημείο αναφοράς. Στη συνέχεια αναπτύσσεται η μεθοδολογία, που αφορά τα κριτήρια επιλογής των συγκεκριμένων ταινιών, καθώς και τα εργαλεία ανάλυσης των ηρώων, όπως είναι το σενάριο, η δράση, η ερμηνεία, το casting, τα σκηνικά. Κατόπιν, χωρίζουμε την έρευνα σε πέντε ενότητες. Στην πρώτη ενότητα μιλάμε για την παρουσία του συγγραφέα, το φύλο, την ηλικία και τη χώρα καταγωγής του. Στη δεύτερη ενότητα ασχολούμαστε με τις πηγές έμπνευσης, την ικανότητα να παρατηρεί και να θυμάται με ακρίβεια, την επιμονή να τελειώσει το έργο που έχει αρχίσει και τη συνεχή επιστροφή του στη γραφή. Στην επόμενη ενότητα συζητάμε τη σημασία της ανάγνωσης, τη φωνή του συγγραφέα, την ανάγκη για απομόνωση και τα μέσα αποτύπωσης του κειμένου. Στην τέταρτη ενότητα εξετάζουμε τη σχέση με τους εκδότες, τους επιμελητές, τους κριτικούς, τους συναδέλφους και τους θεσμούς βράβευσης, αλλά και με το αλκοόλ, τα χάπια και την αδυναμία γραφής. Στην τελευταία ενότητα στεκόμαστε στους στόχους των συγγραφέων, στο τι επιδιώκουν και τι καταφέρνουν να επιτύχουν μέσω της Τέχνης τους. Κλείνουμε με μια συνοπτική αλλά πλήρη ανασκόπηση των προηγουμένων κεφαλαίων και των συμπερασμάτων της διατριβής.
Stochastic modeling of time series with intermittency, persistence and extreme variability, with application to spatio-temporal averages of rainfall fields
Authors: Χρόνης Γεώργιος
Published: September 2021

Υποκινούμενη από την έρευνα των βροχοπτώσεων, αυτή η διατριβή συνεισφέρει στην κατανόηση μηχανισμών κατακρημνίσεως, ατμοσφαιρικής ή άλλου είδους, μέσω στοχαστικής υποδειγματοποίησης χρονοσειρών που αναπαριστούν τη διαλειπτικότητα και τη μεταβλητότητα κατακρημνίσεως συσσωρευτικά σε μεγάλες χωρικές κλίμακες. Συγκεκριμένα, στοχεύουμε στην κατασκευή στοχαστικού υποδείγματος χρονοσειρών με διαλειπτικότητα και μεταβλητότητα, φειδωλό ως προς το πλήθος παραμέτρων, αλλά αρκετά εύπλαστο ώστε να προσεγγίζει ικανοποιητικά τη φασματική κατανομή ισχύος και την περιθώρια κατανομή πιθανότητας χρονοσειρών χωρο-χρονικών μέσων τιμών έντασης βροχής (STARR) σε μεγάλες χωρικές κλίμακες, κάτω από συνθήκες (χρονικής) στασιμότητας. Το υπόδειγμα που συνθέτουμε και παρουσιάζουμε σε τούτη τη διατριβή διαχειρίζεται τη διαλειπτικότητα και τη μεταβλητότητα ως δύο στοχαστικά ανεξάρτητες πολλαπλασιαστικές συνιστώσες, καθεμία από τις οποίες συνεισφέρει μερικώς στην συνολική εμμονή μνήμης ή εγγενούς στοχαστικής εξάρτησης του υποδείγματος. Συγκεκριμένα, υποδειγματοποιούμε τη διαλειπτικότητα μέσω στάσιμης ανανεωτικής διαδικασίας σε διακριτό χρόνο, στης οποίας τις στιγμές ανανέωσης απονέμεται η τιμή {1}, ενώ διαφορετικά η διαδικασία διατηρεί την τιμή {0}. Ειδικότερα, υιοθετούμε την οικογένεια Riemann ζ-κατανομών ως υπόδειγμα για την κατανομή πιθανότητας του (διακριτού) χρόνου αναμονής μεταξύ διαδοχικών ανανεώσεων, της οποίας η παράμετρος επιτρέπει βαρείς ουρές (δηλαδή άπειρη διακύμανση), ενδεχόμενο το οποίο φυσικά συνδέεται με εμμονή (ή μακρομνήμη) της ανανεωτικής διαδικασίας. Ακολούθως, στην υγρή κατάσταση, η συνολική ποσότητα βροχής υποδειγματοποιείται ως λογαριθμικά απείρως διαιρετός θόρυβος, ανεξάρτητος της ζ-ανανεωτικής διαδικασίας διαλειπτικότητας. Ειδικότερα, θετικές τιμές STARR κατά τη διάρκεια διαδοχικών ανανεώσεων υποδειγματοποιούνται ως εκθετικοποιημένες στάσιμες προσαυξήσεις (μοναδιαίας υστέρησης) αυτο-όμοιας διαδικασίας, γνωστή στη βιβλιογραφία ως Γραμμική Κλασματική Ευσταθής Κίνηση (LFSM), η οποία προκύπτει από στοχαστική ολοκλήρωση συγκεκριμένου ντετερμινιστικού πυρήνα ως προς κατάλληλο α-ευσταθές τυχαίο μέτρο. Δηλαδή, στην υγρή κατάσταση βροχής {1}, οι τιμές log-STARR υποδειγματοποιούνται ως Γραμμικός Κλασματικός Ευσταθής Θόρυβος (LFSN). Το ταυτόχρονο γινόμενο της στάσιμης ζ-ανανεωτικής διαδικασίας διαλειπτικότητας με τη στάσιμη λογαριθμική διαδικασία log-LFSN είναι το προτεινόμενο υπόδειγμα στάσιμων χρονοσειρών STARR.
Η κεραμική από το Ιερό του Ηρακλή στη Θήβα
Authors: Καλλιγά Κυριακή
Published: September 2021

Η συγκεκριμένη διατριβή πραγματεύεται την τροχήλατη γραπτή τοπική κεραμική από το ιερό του Ηρακλή στη Θήβα, η οποία εναποτέθηκε σταδιακά σε μία τελετουργική πυρά (πυρά Α) από τα τέλη του 8ου αι. π.Χ. έως τα τέλη του 7ου αι. π.Χ. Η μελέτη επιχειρεί να ανατρέψει την μέχρι πρόσφατα δεσπόζουσα αντίληψη ότι η κεραμική της Βοιωτίας αποτελεί συρραφή διαφορετικών κεραμικών παραδόσεων των γειτόνων της, δηλ. της Εύβοιας, των Κυκλάδων και της Αττικής. Αντίθετα προτείνει την υποβάθμιση του ρόλου της Εύβοιας και των Κυκλάδων και τονίζει την επιρροή της Αττικής. Αφορμή για τη νέα αυτή προσέγγιση αποτελεί η ύπαρξη αγγείων στην πυρά Α κατασκευασμένων στη Θήβα αλλά διακοσμημένων από γνωστούς Αθηναίους αγγειογράφους με πρώιμες αρχαϊκές σκηνές.Η διατριβή περιλαμβάνει, εκτός από την εισαγωγή, πέντε βασικά κεφάλαια. Στο Κεφάλαιο 1 αναλύονται τα πρόσφατα ανασκαφικά δεδομένα, η στρωματογραφία, η θέση του ιερού, σύμφωνα με τις αρχαίες γραπτές και τις επιγραφικές μαρτυρίες, καθώς και η μορφή και το περιεχόμενο της τελετουργικής πυράς Α. Το Κεφάλαιο 2 είναι αφιερωμένο στην τυπολογική ανάλυση της κεραμικής. Προηγείται ένα εισαγωγικό τμήμα που αφορά στην ιστορία της έρευνας της ΥΓΙΙβ – ΠΑ βοιωτικής γραπτής κεραμικής, ακολουθεί η παρουσίαση των αγγείων της πυράς Α, ενώ το κεφάλαιο ολοκληρώνεται με τη συζήτηση των εικονογραφικών θεμάτων που διακρίνονται για τη θεματική ποικιλία τους. Ακολουθεί το Κεφάλαιο 3, στο οποίο επιχειρείται η περιγραφή των ΥΓΙΙβ – ΠΑ κεραμικών εργαστηρίων της Θήβας και η εξέλιξή τους, η ταύτιση συγκεκριμένων αγγειογράφων και καλλιτεχνικών ομάδων, καθώς και η ανάλυση των επιρροών που διαμόρφωσαν τον χαρακτήρα τους. Αρχικά επιβεβαιώνεται η καταλυτική επίδραση της Αθήνας στην κεραμική της πυράς Α και διαπιστώνεται η παρουσία Αθηναίων αγγειογράφων στα τοπικά θηβαϊκά εργαστήρια, οι οποίοι όχι μόνο διακοσμούν αγγεία κατά την παραμονή τους στη Θήβα αλλά και επηρεάζουν μια σειρά Θηβαίων καλλιτεχνών. Ταυτόχρονα αναζητούνται τυχόν επιρροές άλλων εργαστηρίων, όπως του κορινθιακού, των αγγείων τύπου Θάψου, των κυκλαδικών κ.ά. και επιχειρείται μία ταξινόμηση της θηβαϊκής κεραμικής με κριτήριο το που και από ποιους αυτή κατασκευάστηκε. Το κεφάλαιο ολοκληρώνεται με την ερμηνεία των εξωγενών επιδράσεων και την έμφαση στους περιπλανόμενους κεραμείς και τα προϊόντα τους. Στο επόμενο κεφάλαιο (Κεφάλαιο 4) συζητείται το τελετουργικό της λατρείας και επιχειρείται η ανασύσταση των λατρευτικών δρωμένων που οδήγησαν στη δημιουργία της πυράς Α. Αν και η φύση της λατρείας δεν είναι γνωστή από τις αρχαίες πηγές, υποθέτουμε ότι ο Ηρακλής λατρευόταν ως Πρόμαχος και Κουροτρόφος, εξαιτίας της θέσης του ιερού στην είσοδο της πόλης και της αναφοράς των οκτώ συλλατρευομένων γιων του.Τέλος, η μελέτη ολοκληρώνεται με το κεφάλαιο των συμπερασμάτων και της αξιολόγησης των δεδομένων (Κεφάλαιο 5), όπου γίνεται η ανακεφαλαίωση των σημαντικότερων παρατηρήσεων που προηγήθηκαν.
Development of non-target screening workflows for the identification of biotransformation products of emerging pollutants in wastewater by mass spectrometric techniques
Authors: Ψωμά Αικατερίνη
Published: September 2021

Η απανταχού παρουσία των αναδυόμενων ρύπων σε πολλά περιβαλλοντικά τμήματα έχει επισημανθεί τις τελευταίες δεκαετίες λόγω της ατελούς απομάκρυνσης τους στις εγκαταστάσεις επεξεργασίας λυμάτων. Η δευτερογενής ή βιολογική επεξεργασία που εφαρμόζεται στις εγκαταστάσεις επεξεργασίας λυμάτων είναι η κύρια διαδικασία μετασχηματισμού για την απομάκρυνση του οργανικού φορτίου που τελικά απορρίπτεται στο υδάτινο περιβάλλον μέσω των αστικών αποχετευτικών συστημάτων. Οι κύριοι στόχοι αυτής της εργασίας ήταν η ταυτοποίηση προϊόντων μετασχηματισμού (ΠΜ) αναδυόμενων ρύπων με τη χρήση στρατηγικών ύποπτης και μη-στοχευμένης σάρωσης που βασίζονται στην τεχνική της υγρής χρωματογραφία συζευγμένης με φασματομετρία μάζας τετραπόλου-χρόνου-πτήσης (LC-QTOF-MS).Αρχικά παρουσιάζεται μια εισαγωγή στο ζήτημα των αναδυόμενων ρύπων και των προϊόντων μετασχηματισμού τους που παράγονται κατά τη δευτεροβάθμια επεξεργασία λυμάτων. Στη συνέχεια , παρουσιάζονται ειδικές αναλυτικές προσεγγίσεις με βάση τη χρήση φασματομετρίας μάζας υψηλής διακριτικής ικανότητας για την ταυτοποίηση των αναδυόμενων ρύπων και των προϊόντων μετατροπής τους.Το πειραματικό κομμάτι αποτελείται από τρία μέρη: (i) Ανάπτυξη ενός ολοκληρωμένου διαγράμματος ροής εργασίας για την ταυτοποίηση προϊόντων βιομετατροπής όπου η ένωση σιταλοπράμη χρησιμοποιήθηκε ως περίπτωση εργασίας (Κεφάλαιο 3), (ii) Ανίχνευση προϊόντων βιομετατροπής αρκετών αναδυόμενων από διαφορετικές χημικές τάξεις συμπεριλαμβανομένου των φαρμακευτικών ενώσεων, των νέων ψυχοτρόπων ενώσεων και των βιομηχανικών χημικών (κεφάλαιο 4) και iii) Περιβαλλοντική τύχη επιλεγμένων φαρμάκων υπό συνθήκες νίτρωσης και απονιτροποίησης: σύγκριση αερόβιας, αναερόβιας αποικοδόμησης και σχηματισμού προϊόντων βιομετατροπής (κεφάλαιο 5).Πιστεύουμε ότι αυτές οι μελέτες θα αποτελέσουν ένα βήμα προόδου στην περιβαλλοντική ανάλυση προσδιορίζοντας νέα προϊόντα μετατροπής αναδυόμενων ρύπων καθώς και θα παράσχουν χρήσιμα στοιχεία στις αρχές των κέντρων επεξεργασίας λυμάτων και τους υπεύθυνους για τη χάραξη πολιτικής και θα ευαισθητοποιήσουν σχετικά με μελλοντικά μέτρα που πρέπει να υιοθετηθούν προκειμένου να ελαχιστοποιηθεί η απελευθέρωση αναδυόμενων ρύπων και προϊόντων μετασχηματισμού τους και ο περιβαλλοντικός κίνδυνος.
Hardware accelerated visual place recognition based on image and sequence descriptors for real-time robotics applications
Authors: Μπάμπης Λουκάς
Published: September 2021

Η παρούσα διδακτορική διατριβή αναφέρεται σε μεθόδους αναγνώρισης περιοχών για ρομποτικές εφαρμογές πραγματικού χρόνου. Συγκεκριμένα, περιγράφει νέες τεχνικές κατά τις οποίες η αναγνώριση γνωστών περιοχών επιτυγχάνεται μέσω πολλαπλών εικόνων και συνδυασμό σημείων ενδιαφέροντος για βελτίωση των αποτελεσμάτων μηχανισμών χαρτογράφησης.